คาดสัปดาห์หน้าหุ้นแกว่งไซด์เวย์
นักวิเคราะห์ประเมินแนวโน้มหุ้นสัปดาห์หน้าแกว่งแคบ หลังดัชนีร่วงเกือบ 3% ในสัปดาห์ก่อน
8 มิ.ย. 2556

นักวิเคราะห์ประเมินแนวโน้มหุ้นสัปดาห์หน้าแกว่งแคบ หลังดัชนีร่วงเกือบ 3% ในสัปดาห์ก่อน
บริษัทหลักทรัพย์กสิกรไทย และบริษัทศูนย์วิจัยกสิกรไทย มองแนวโน้มดัชนีตลาดหุ้นไทยสัปดาห์ระหว่างวันที่ 10-14 มิ.ย. 2556 ว่า ดัชนีน่าจะเคลื่อนไหวในลักษณะ Sideway โดยมีปัจจัยที่ต้องจับตา ได้แก่ การรายงานตัวเลขเศรษฐกิจสหรัฐฯ ที่สำคัญ อาทิ ยอดค้าปลีก ดัชนีราคาผู้ผลิต ผลผลิตอุตสาหกรรม และผลสำรวจความเชื่อมั่นผู้บริโภค ซึ่งบริษัทหลักทรัพย์กสิกรไทย คาดว่า ดัชนีจะมีแนวรับที่ 1,475 และ 1,437 ขณะที่แนวต้านคาดว่า จะอยู่ที่ 1,522  และ 1,540 ตามลำดับ
ทั้งนี้ ในสัปดาห์ที่ผ่านมา ดัชนีตลาดหุ้นไทยปรับร่วงลง หลังต่างชาติเทขายหุ้นกว่า 2 หมื่นล้านบาท โดยหุ้นไทยปิดที่ระดับ 1,516.24 จุด ลดลง 2.93% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 1.89% จากสัปดาห์ก่อน มาอยู่ที่ 57,706.10 ล้านบาท นักลงทุนรายย่อยและนักลงทุนสถาบันซื้อสุทธิ ขณะที่นักลงทุนต่างชาติและบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 455.14 จุด ลดลง 3.49% จากสัปดาห์ก่อน
ตลาดหุ้นไทยปรับลดลงในวันจันทร์ โดยแรงขายทำกำไรจากต่างชาติ ท่ามกลางการคาดการณ์การชะลอมาตรการ QE ของเฟด  ดัชนีปรับเพิ่มขึ้นในวันอังคารโดยมีแรงซื้อกลับจากนักลงทุน จากนั้นดัชนีร่วงลงต่อในช่วงปลายสัปดาห์ตามตลาดหุ้นในภูมิภาค โดยนักลงทุนต่างชาติยังคงขายต่อเนื่อง ก่อนที่ตลาดหุ้นจะฟื้นตัวในวันศุกร์ โดยมีแรงซื้อทางเทคนิคหลังจากที่ปรับลดลงไปมากในช่วงก่อนหน้า